Rozhodnutie Komisie
z 5. decembra 2003,
ktorým sa udeľuje riadenie agentúr vykonávajúcich pomoc pri predvstupových opatreniach v oblasti poľnohospodárstva a rozvoja vidieka v Rumunsku počas predvstupového obdobia
(2003/846/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1266/1999 z 21. júna 1999 o koordinačnej pomoci kandidátskym krajinám v rámci predvstupovej stratégie a ktorým sa mení a dopĺňa nariadenie (EHS) č. 3906/89 [1], najmä na jeho článok 12 ods. 2,
so zreteľom na nariadenie Rady (ES) č. 1268/1999 z 21. júna 1999 o podpore spoločenstva na predvstupové opatrenia pre rozvoj poľnohospodárstva a vidieka v kandidátskych krajinách strednej a východnej Európy v predvstupovom období [2], najmä na jeho článok 4 ods. 5 a 6,
keďže:
(1) špeciálny program pre poľnohospodárstvo a rozvoj vidieka pre Rumunsko (ďalej len SAPARD) bol schválený rozhodnutím Komisie z 12. decembra 2000 [3], ktoré bolo naposledy zmenené a doplnené rozhodnutím Komisie z 1. augusta 2003, v súlade s článkom 4 ods. 5 a 6 nariadenia (ES) č. 1268/1999;
(2) vláda Rumunska a Komisia konajúc v mene Európskeho spoločenstva, podpísali 2. februára 2001 Viacročnú dohodu o financovaní, ktorá stanovuje technický, právny a správny rámec pre vykonávanie programu SAPARD, naposledy zmenená a doplnená Ročnou dohodou o financovaní na rok 2002 podpísanou 1. apríla 2003, ktorá nakoniec nadobudla účinnosť 12. mája 2003;
(3) Agentúra SAPARD, verejná inštitúcia s právnym postavením, ktorá spadá pod Ministerstvo pôdohospodárstva, lesov, vôd a životného prostredia bola vymenovaná príslušným rumunským orgánom s cieľom implementácie niektorých opatrení definovaných v programe SAPARD. Oddelenie národných fondov Ministerstva financií bolo vymenované kvôli finančným funkciám, ktoré vykonáva v rámci implementácie programu SAPARD;
(4) na základe analýzy jednotlivých prípadov národnej a sektorovej kapacity riadenia programu/projektu, procesov finančnej kontroly a štruktúr týkajúcich sa verejných financií ako je stanovené v článku 12 ods. 2 nariadenia (ES) č. 1266/1999, prijala Komisia rozhodnutie 2002/638/ES z 31. júla 2002, ktorým sa udeľuje riadenie agentúr vykonávajúcich pomoc pri predvstupových opatreniach v oblasti poľnohospodárstva a rozvoja vidieka v Rumunsku počas predvstupového obdobia [4] so zreteľom na určité opatrenia stanovené v programe SAPARD;
(5) Komisia vykonala ďalšiu analýzu podľa článku 12 ods. 2 nariadenia (ES) č. 1266/1999 pokiaľ ide o opatrenie 3.1 "Investície do poľnohospodárskych podnikov", opatrenie 3.4 "Rozvoj a diverzifikácia hospodárskych aktivít, zložených aktivít, alternatívneho príjmu" a opatrenie 4.1 "Zlepšenie prípravy na povolanie" ako sú stanovené v programe SAPARD. Komisia zvažuje, či, tiež so zreteľom na tie opatrenia, Rumunsko spĺňa ustanovenia článkov 4 až 6 a prílohy k nariadeniu Komisie (ES) č. 2222/2000 zo 7. júna 2000, ktoré ustanovuje finančné pravidlá pre uplatňovanie nariadenia Rady (ES) č. 1268/1999 o podpore spoločenstva na predvstupové opatrenia pre poľnohospodárstvo a rozvoj vidieka v kandidátskych krajinách strednej a východnej Európy v predvstupovom období [5] a minimálne podmienky stanovené prílohe k nariadeniu (ES) č. 1266/1999;
(6) je preto vhodné ustúpiť od ex ante schválenia požiadavky uvedenej v článku 12 ods. 1 nariadenia (ES) č. 1266/1999 a udeliť, so zreteľom na opatrenia 3.1, 3.4 a 4.1 Agentúre SAPARD a Ministerstvu financií, Národnému fondu v Rumunsku riadenie pomoci na decentralizovanej báze;
(7) avšak podľa overovania prevedeného Komisiou sú opatrenia 3.1, 3.4 a 4.1 založené na systéme, ktorý nie je ešte plne funkčný so zreteľom na všetky podstatné prvky, je preto vhodné udeliť riadenie programu SAPARD Agentúre SAPARD a Ministerstvu financií, Národnému fondu, podľa článku 3 ods. 2 nariadenia (ES) č. 2222/2000 na dočasnej báze;
(8) o plnom udelení riadenia programu SAPARD sa dá uvažovať po ďalšom overení prevedeným s cieľom uistenia sa v tom, že systém uspokojivo funguje a potom ako akékoľvek odporúčania, ktoré Komisia môže vydať so zreteľom na udelenie riadenia pomoc Agentúre SAPARD pod správou Ministerstva pôdohospodárstva, lesov, vôd a životného prostredia a Ministerstva financií, Národného fondu boli implementované;
(9) 22. júla 2003 rumunské úrady predložili pravidlá oprávnenosti výdavkov v súlade s článkom 4 ods. 1 oddielu B Viacročnej dohody o financovaní. Tento zoznam bol čiastočne upravený listom datovaným 22. septembra 2003. Komisia bola vyzvaná, aby sa v tejto veci rozhodla,
SA ROZHODLA TAKTO:
Článok 1
Od požiadavky schválenia ex ante Komisie výberu projektu a objednávok na opatrenia 3.1, 3.4 a 4.1 Rumunskom ustanovená v článku 12 ods. 1 nariadenia (ES) č. 1266/1999 sa upúšťa.
Článok 2
Riadenie programu SAPARD na dočasnej báze je udelené:
1. Agentúre SAPARD spadajúcej pod Ministerstvo pôdohospodárstva, lesov, vôd a životného prostredia Rumunska, ulica Negustori 1 B, Sektor 2, Bukurešť, na implementáciu opatrenia 3.1 "Investície do poľnohospodárskych podnikov", opatrenia 3.4 "Rozvoj a diverzifikácia hospodárskych aktivít, zložených aktivít, alternatívneho príjmu" a opatrenia 4.1 "Zlepšenie prípravy na povolanie" ako sú definované v programe pre poľnohospodárstvo a rozvoj vidieka, ktorý bol schválený rozhodnutím Komisie K(2000) 3742 final 12. decembra 2000, naposledy zmeneným a doplneným rozhodnutím Komisie prijatým 1. augusta 2003;
2. Národnému fondu v rámci Ministerstva financií, ulica Apolodor 17, sektor 5, RO 70663 Bukurešť, na finančné funkcie, ktoré je treba vykonávať v rámci implementácie programu SAPARD na opatrenia 3.1, 3.4 a 4.1 pre Rumunsko.
Článok 3
Výdavky podľa tohto rozhodnutia sú oprávnené na spolufinancovanie spoločenstvom, len ak vniknú príjemcom odo dňa tohto rozhodnutia alebo ak sa vyskytnú neskôr, od dátumu dokladu, ktorý ich oprávňuje byť príjemcom pre dotknutý projekt, okrem vykonateľnosti a štúdií o vykonateľnosti, kde je tento dátum 12. december 2000, pokiaľ vo všetkých prípadoch nebol platený Agentúrou SAPARD pred prijatím tohto rozhodnutia.
Článok 4
Bez toho, aby bolo dotknuté akékoľvek rozhodnutie zaručujúce pomoc programu SAPARD jednotlivým príjemcom, sa uplatňujú pravidlá oprávnenosti výdavkov predložené Rumunskom listom č. 1015 z 22. júla 2003 a zaregistrovaného v Komisii pod č. 19976, upraveným listom č. 11012 z 22. septembra 2003 a zaregistrovaným Komisiou pod č. 26843.
V Bruseli 5. decembra 2003